**AIŠKINAMASIS RAŠTAS**

## **PRIE SAVIVALDYBĖS TARYBOS SPRENDIMO DĖL ATLYGINIMO DYDŽIO už NEFORMALųjį ugdymą KLAIPĖDOS MIESTO BIUDŽETINĖSE SPORTO MOKYMO ĮSTAIGOSE NUSTATYMO**

1. **Projekto rengimą paskatinusios priežastys.**

Klaipėdoje šiuo metu veikia 4 biudžetinės sporto mokymo įstaigos: Klaipėdos „Viesulo“ sporto centras, Klaipėdos miesto lengvosios atletikos mokykla, Klaipėdos „Gintaro“ sporto centras, Klaipėdos Vlado Knašiaus krepšinio mokykla (toliau -Sporto įstaigos). Sporto įstaigas lankantys moksleiviai už neformaliojo ugdymo paslaugas moka įmokas, kurios nustatytos 2011 m. gruodžio 22 d. sprendimu Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo“.

2015 metais įvedus Lietuvoje eurą, įkainiai už sportinį ugdymą nebuvo perskaičiuoti, o tik konvertuoti į eurus. Per visą laikotarpį nuo 2011 metų keitėsi paslaugų kainų dydžiai (sporto salių nuoma, transporto nuoma, bazių išlaikymo kaštai ir kt.) ir visa tai įtakojo peržiūrėti Sporto įstaigų įmokų dydžius.

Šiuo metu Sporto įstaigose nustatyti atlyginimo dydžiai už neformalų ugdymą yra diferencijuoti pagal sporto šakas (nuo 2,90 iki 7,24 Eur) ir nuo diferencijuotų įmokų, pagal sporto šakas, taikomos ir lengvatos. Mažų įmokų administravimas sukuria administracinę naštą ir didelius darbo krūvius Klaipėdos miesto savivaldybės administracijos Biudžetinių įstaigų centralizuotos apskaitos skyriui. Siūloma ne tik didinti įmokų dydžius, bet ir nustatyti paprastesnes įmokų administravimo tvarkas.

**2. Parengto projekto tikslai ir uždaviniai.**

Sprendimo projekto tikslas – pakeisti ir atnaujinti atlyginimo už neformalųjį ugdymą Sporto įstaigose kainas ir sąlygas.

Pagrindiniai sprendimo projekto uždaviniai:

1. Nustatyti atlyginimo dydį už neformalųjį ugdymą Sporto įstaigose;

2. Atnaujinti, patikslinti ir praplėsti atleidžiamų asmenų grupes nuo atlyginimo už neformalųjį ugdymą Sporto įstaigose.

Pagal šiuo metu galiojantį tarybos sprendimą nuo atlyginimo mokėjimo už neformalųjį ugdymą atleidžiami globos namų auklėtiniai; socialiai remtinų šeimų vaikai; vaikai, gaunantys mokinių nemokamą maitinimą; vaikai, oficialių bendrojo lavinimo mokyklų vasaros atostogų metu, kurie einamaisiais mokslo metais gavo mokinių nemokamą maitinimą; Lietuvos rinktinės nariai savo amžiaus grupėse; BĮ Klaipėdos „Viesulo“ sporto centro olimpinės pamainos skyriaus sportininkai. Taip pat yra nustatyta, kad atlyginimas už neformalųjį ugdymą būtų mažinamas dėl pateisinamų priežasčių: 50 proc. jeigu vaikas einamąjį mėnesį nedalyvavo ugdymo procese ne mažiau kaip 14 kalendorinių dienų; 75 proc. jeigu vaikas einamąjį mėnesį nedalyvavo ugdymo procese ne mažiau kaip 21 kalendorinę dieną; 100 proc. jeigu vaikas dėl pateisinamų priežasčių visą einamąjį mėnesį nedalyvavo ugdymo procese.

Šiuo sprendimo projektu siūloma atleisti nuo atlygio šias asmenų grupes: asmenis dėl ligų ar traumų, visą einamąjį mėnesį nedalyvavusių ugdymo procese; oficialių bendrojo ugdymo mokyklų vasaros atostogų metu, bet ne ilgiau kaip 2 vasaros mėnesius; Savivaldybės administracijos vaiko gerovės komisijos teikimu Savivaldybės administracijos direktoriui priėmus sprendimą dėl minimalios priežiūros priemonės (lankyti sporto programą) skyrimo vaikams; asmenis, augančius daugiavaikėje šeimoje, auginančius 3 ir daugiau vaikų; šeimas Klaipėdos miesto savivaldybės administracijoje gaunančias socialinę pašalpą, mokamą pagal Lietuvos Respublikos piniginės socialinės paramos nepasiturintiems gyventojams įstatymą; asmenis gyvenančius bendruomeniniuose globos namuose, Šeimos gerovės centro padaliniuose (dienos centre, laikinos globos centre ir pan.) jiems teikiama pagalba; asmenis, turinčius negalią; sportininkus, einamaisiais metais gaunančius Klaipėdos miesto savivaldybės perspektyvaus sportininko stipendiją; pradinio rengimo pirmųjų ugdymo metų asmenų grupes pirmąjį kalendorinį ugdymo mėnesį; sportininkus, sulaukusius 19 ir daugiau metų, atitinkančius Klaipėdos miesto savivaldybės tarybos patvirtintus atrankos kriterijus; Lietuvos rinktinės narius savo amžiaus grupėse.

3. Supaprastinti įmokų administravimo tvarką, numatant, kad atlygis už neformalųjį ugdymą Sporto įstaigose mokamas už einamąjį mėnesį; priėmus vaiką į Sporto įstaigą ar nutraukus sutartį su juo, skaičiuojamas už visą einamąjį mėnesį.

4. Atnaujinti nuostatą dėl karantino. Paskelbus karantiną Lietuvos Respublikoje atlygis už neformalųjį ugdymą Sporto įstaigose netaikomas, kai ugdymas yra sustabdytas.

5. Numatyti nuostatą dėl ugdymo organizavimo nuotoliniu būdu. Atlygis už neformalųjį ugdymą Sporto įstaigose karantino ir (ar) ekstremalios situacijos laikotarpiu mažinamas 50 proc., kai ugdymas organizuojamas nuotoliniu būdu.

6. Atnaujinti nuostatą dėl surenkamų įmokų panaudojimo. Surinktos įmokos už neformalųjį ugdymą bus panaudotos kryptingai – Sporto įstaigų sporto inventoriaus įsigijimui, vasaros sporto stovyklų, varžybų ir išvykoms į jas organizavimui.

1. **Kaip šiuo metu yra teisiškai reglamentuojami projekte aptarti klausimai.**

Šiuo metu aptarti klausimai yra reglamentuoti:

1. Klaipėdos miesto savivaldybės tarybos 2011 m. gruodžio 22 d. sprendimu Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo.

2. Klaipėdos miesto savivaldybės tarybos 2014 metų gruodžio 18 d. Nr. T2-340 „Dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo“ pakeitimo.

**4.** **Kokios numatomos naujos teisinio reglamentavimo nuostatos ir kokių rezultatų laukiama.**

Priėmus šį sprendimą būtų patvirtinti nauji įkainiai Sporto įstaigose ir taip būtų pagerintos sportinio ugdymo organizavimo sąlygos daugiau kaip 2000 vaikų: atnaujinamas ir įsigyjamas sporto inventorius, organizuojamos didesne apimti vaikų vasaros stovyklos, varžybos ir išvykos į jas.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenumatoma.

1. **Jeigu sprendimui įgyvendinant reikia kitų teisės aktų, kad ir kada juos turėtų parengti, šių aktų matmenys.**

Pritarus šiam tarybos sprendimo projektui, Sporto įstaigų vadovai pakoreguos įstaigų tvarkos aprašus, kad atitiktų šio tarybos sprendimo nuostatas.

**7. Kiek biudžeto lėšų pareikalaus ar leis sutaupyti projekto įgyvendinimas.**

Prognozuojama, kad padidinus tėvų įmokų dydžius nuo 2022 m. spalio 1 d. būtų surinkta apie 49,09 tūkst. Eur papildomų pajamų, o per 2023 m. būtų surinkta 196,40 tūkst. Eur papildomų pajamų. Planuojama, kad per visas Sporto įstaigas atleidžiamų asmenų už teikiamas neformaliojo ugdymo paslaugas sudarys 20 procentų.

2019 metais buvo surinkta 113,2 tūkst. Eur. Iš surinktų įmokų pirktas sportinis inventorius ir organizuotos vaikų išvykos į varžybas ir stovyklas.

2020-2021 metais buvo surinkta 50 proc. įmokų mažiau nei planuota dėl COVID-19 pandemijos ir su tuo susijusiais ribojimais Lietuvoje. Iš surinktų įmokų pirktas sportinis inventorius ir organizuotos vaikų išvykos į varžybas ir stovyklas.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Klaipėdos miesto savivaldybės administracijos direktorius 2022-04-29 įsakymu Nr. AD1-579 „Dėl darbo grupės sudarymo“ sudarė Darbo grupę Klaipėdos miesto biudžetinių sporto mokymo įstaigų atlyginimo už neformalųjį ugdymą dydžio apskaičiavimo metodikai parengti. Rengiant sprendimo projektą buvo vadovautasi Darbo grupės teiktomis rekomendacijomis, 2019 metais atliktos atlyginimo už neformalųjį sporto ugdymą duomenų analize Klaipėdos miesto neformaliojo vaikų švietimo sporto įstaigose. Buvo konsultuotasi su Klaipėdos miesto savivaldybės administracijos Socialinės paramos skyriumi, Tarpinstitucinio bendradarbiavimo grupe, su Sporto įstaigų vadovais organizuoti susitikimai, diskusijos ir buvo priimti bendri sprendimai dėl įmokų dydžio nustatymo:

|  |  |  |
| --- | --- | --- |
| Pavadinimas | Sporto įstaigos | |
| Pagal nustatytus atlyginimo dydžius | Pagal siūlomus atlyginimo dydžius\* |
| Bendras vidutinis vaikų skaičius | 2 455 | 2 455 |
| Vidutinis mokančių įmokas vaikų skaičius (80 proc.) | 1964 | 1964 |
| Vidutinis atleistų vaikų skaičius (20 proc.) | 491 | 491 |
| **Tėvams nustatytas atlyginimo dydis, vidutiniškai 1 vaikui per 1 mėn.** | **5** | **10,00** |
| Pajamų planas per metus, Eur | 83 900 | 196 400 |
| Vidutinė vieno vaiko kaina metams (iš tėvų įmokų), Eur | 34,2 | 80 |
| Įstaigų išlaikymas metams, Eur | 4 254 210 | 4 366 710 |
| Bendra 1 vaiko išlaikymo kaina metams, Eur | 1 733 | 1 779 |
| **Tėvų procentas (prisidėjimas prie sportinės ugdymo veiklos)** | **2,0** | **4,5** |

\* Atlyginimo dydis už neformalųjį ugdymą gali būti keičiamas Klaipėdos miesto savivaldybės tarybos sprendimu, jeigu nuo patvirtinto atlyginimo dydžio daugiau nei 20 procentų pasikeitė Sporto įstaigų patiriamos sąnaudos 1 vaiko išlaikymui per metus.

Patvirtinus naujus atlyginimo už neformalųjį ugdymą įmokų dydžius, vaikai lankydami skirtingas Sporto įstaigas mokės vienodas įmokas, gautos didesnės pajamos bus panaudotos sportinio inventoriaus įsigijimui, varžyboms ir išvykoms, sporto stovykloms organizuoti.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą rengė Sporto ir Planavimo ir analizės skyriai.

PRIDEDAMA:

1. Teisės aktų išrašas, 2 lapai.

Sporto skyriaus vyriausioji specialistė,

pavaduojanti skyriaus vedėją Aistė Sorokienė